Oranjestad (Aruba)

**Oranjestad** (den boca di pueblo: **Playa**) ta capital di Aruba, situa na e costa zuid di e isla na altura di e bahia di Paardenbaai. Funda na 1824, e ta e ciudad mas habita di Aruba cu mas of menos 35.000 habitante (2015). Oranjestad ta encera dos region di Aruba, esta Oranjestad-Oost y Oranjestad-West.

## Historia
### Siglo 18
Desde 1754, colonialista Europeo a establece plantacionnan modesto, na costa sur y na e regionnan plat, noordwest di Aruba cu a conduci na e surgimento di e prome centronan residencial. Na 1795 o 1796, e aliviamento di restriccion di comercio, a conduci na e proceso di formacion di ciudad. E comerciante y artesanonan a migra despues pa e *pueblo cant'i bahia*, locual nos conoce awendia como Paardenbaai. Gobernador Johann Rudolf Lauffer, a permiti comercio y e establecimento cant'i bahia, bou e condicion cu e mercancia mester origina for di Corsou.

### Siglo 19
Colonialista hudiu na Aruba, probablemente motiva pa e caida economico na Corsou, a dedica na contrabanda discreto. Nan tabatin dominio di Spaño, y nan a probecha di nan conocimento di e idioma, pa establece conexion cu e continente di Sur America via e comunidad hudiu cu tabata domina e comercio na Corsou. E Sefardi, enfrentando desafio economico, a establece un colonia comercial independiente den Caribe alrededor di aña 1796, manteniendo lazonan cu Corsou den comercio, religion, y matrimonio. E contrabanda a hunga un rol importante pa e hudiunan a scohe Aruba como e luga di establecimento. E scogemento di Paardenbaai como un centro di comercio, en bes di Commandeursbaai na Savaneta, tabata influencia pa su accesibilidad pa barco y e prohibicion di comercio y establecimento, oost di Hooiberg, incluyendo Commandeursbaai.

Nan a exporta productonan local manera baca, lamchi, mata di brasil (*[[Haematoxylum brasiletto]]*), y oro despues di 1824. Sinembargo, e negoshi principal tabata encera importacion di producto for di Corsou, destina pa areanan di Coro na Venezuela, como contrabanda. E importacion tabata inclui articulonan manera alimentacion, paña, y herment. Ademas, tabata transporta catibo indjan for di e continente.

E negoshi ilegal for di Paardenbaai a stimula e crecemento di Playa. E mudamento di comandante tambe a hunga un rol clave den e desaroyo aki. Aunke e fecha exacto di e mudamento di comandante pa Playa no ta conoci Fort Zoutman a ser construi na aña 1798, marcando un periodo significante ora comerciantenan a muda for di Ponton pa Paardenbaai. Despues di e yegada di e comandante, desaroyonan significante den historia di Playa a encera e construccion di e prome misa Catolico, entre añanan 1800 y 1810, y e yegada di e prome maestro Protestant di religion, Klaas van Eekhout, na 14 di februari 1822. E explocion di comercio na Aruba, sinembargo, a mira un caida, similar na Corsou, alrededor di añanan 1822 o 1823 pa motibo di un guera civil, durante e expulsion di a Spañonan for di Sur America pa Simón Bolívar y e movemento di independencia. Sinembargo, un impulso nobo pa colonisacion a surgi despues di e descubrimento di oro na 1824. Durante e prome bishita di gobernador Paulus Roelof Cantz'laar na aña 1824, a nombra e pueblo, Oranjestad, cu a carga e nomber di  Willem I di Hulanda.

Hoera! Hoera! Hoera! Biba Oranjestad! cu e engrandece y florece!
:—Gerardus B. Bosch, *Reizen in West-Indië, en door een gedeelte van Zuid-en Noord-Amerika. Tweede deel (1836)*
Na aña 1805, Paardenbaai tabatin 32 cas, cu a aumenta na 185 pa aña 1824 y 196 pa aña 1832. Na 1837, van Lennep Coster a describi e pueblo como 'un di gran tamaño, pero asina construi cu e ta parce mas un monton di casnan plama cu cualkier cos cu por carga e nomber di un ciudad'. Na 1860, aproximadamente 1.000 di Aruba su 2.849 habitante tabata biba den e capital.

E area di Rancho (o Ranchoe), den region di Oranjestad-west, tabata un bario distinto caminda mayoria di e poblacion di piscado di e isla tabata biba.
Na 1837, Socotoro, un plantacion gubernamental a cultiva un especie di pieu (na Ingles: *cochineal*, Hulandes:*Cochenilleluis*, nomber cientifico: *[[Dactylopius coccus]]*) conoci pa su tiña cora, y pa 1845 Socotoro a ser aloca pa cultivacion di aloe. Socotoro no tabata e unico plantacion o area na Oranjestad pa a cultiva e carpatanan; Companashi, Mon Plaisir, y Sividivi tambe tabata inclui.

### Periodo contemporaneo

#### Industria

E establecimento di refineria di petroleo, Lago Oil & Transport Company y Arend Petroleum Maatschappij, no solamente a conduci na un aumenta di poblacion, pero tambe a trece un aumento significante di prosperidad pa Oranjestad. Na canto di Paardenbaai varios comerciante y artesano tabata biba. E grupo chikito di hende rico tabatin tereno, barco, y tienda. Sinembargo, rikesa exagera tabata un excepcion. Casnan den ciudad no tabata diferencia principalmente for di casnan den e otro *districtonan*. Algun di e stadhuisnan mas luhoso y prominente tabata construi despues di e yegada di e industria petrolero, ora comerciantenan a beneficia di e resureccion economico cu e industria petrolero a trece.

#### Turismo
Na 1943, Coral Strand Hotel ta considera como, awendia conoci como Talk of the Town Hotel & Beach Club, e prome hotel canti awa na Aruba.

## Geografia

### Region y zona
Aruba ta dividi den 8 region, cada un cu su zona respectivo. Oranjestad ta dividi den dos region: Oranjestad West y Oranjestad Oost, cada un ta parti den 8 zona.

## Demografia
Manera na 2010, e resultadonan di censo 2020 a indica cu e porcentahe mas halto di persona naci den exterior ta den cierto zonanan di Oranjestad, esta Nassaustraat (69,3%), Eagle/Paardenbaai (62,2%) y Socotoro/Rancho (59,0%).  

### Idioma
Oranjestad-Oost tin e porcentahe mas halto (56.6%) di tur 8 region y un cuart (27.3%) di Oranjestad-West ta papia unicamente Papiamento na cas. Ademas, un cuart (28.3%) di Oranjestad-West y un di dies parti (11.3%) di Oranjestad-Oost ta papia Papiamento y Spaño na cas. Tambe, un di dies parti (10.7%) Oranjestad-West y un di binti parti (5.7%) di Oranjestad-Oost ta papia Papiamento y Ingles na cas. E proporcion di Papiamento y Hulandes papia na cas ta similar pa Oranjestad-West (6.2%) y Oost (5.0%). Alafin, e proporcion cu no ta utilisa Papiamento tambe ta mas o menos similar pa Oranjestad-West (22.3%) y Oost (19.6%).  
:

## Cultura
Tin algun arkitectura kolonial Hulandes. Debi na crecemento di interes pa mantene e herencia cultural di e isla, un cantidad di edificio y cas bieu den centro di ciudad a wordo restaura y transforma den puntonan di referencia colorido, manera e Stadhuis, Ex-Hotel Colombia, Fort Zoutman, Scol 1888, Casita Geel, Forno di calki (Rancho) i Misa San Francisco. 

Museonan localisa den Oranjestad ta A. van den Doel Bible Museum, Museo Arkeologico Nacional Aruba y Museo Historico di Aruba.

### Arkitectura
E arkitectura di Oranjestad tin hopi influencia di su pasado colonial Hulandes, cu hopi edificio den estilo distintivo. Varios structura monumental a wordo restaura of ta den restauracion pa haya un destinacion nobo. Entre esunnan mas conoci por menciona:

### Deporte
Oranjestad ta sede di Stadion Guillermo Prospero Trinidad y di e teamnan di futbol Dakota, Racing Club Aruba, y River Plate Aruba, tur di cual ta hunga den e liga top Arubano Division di Honor.

## Enseñansa
Oranjestad ta sede di Universidad di Aruba, cu ta ofrece, entre otro, programanan den ley, turismo y economia, y di e scol secundario mas grandi di e isla Colegio Arubano, ambos modela riba e sistema Hulandes. Hopi studiante ta inskribí na universidadnan na Hulanda pa estudionan di master y posgrado. E ta sede tambe ta di Xavier University School of Medicine, un scol di medisina cu curiculo modela riba esnan na Merca. E scol ta ofrece un programa di dos aña di pre-med, un programa di cuater aña di pre-med, i un programa di estudio di medisina (doktor di medisina), tur na Ingles.

## Naci na Oranjestad
* Boy Ecury (1922-1944), luchado di resistencia
* Nydia Ecury (1926-2012), maestro, escritor, traductor y actriz
* Henny Eman (1948-2025), minister-presidente
* Mike Eman (1961), minister-presidente
* Denis Henriquez (1945), autor
* Percy Irausquin (1969-2008), diseñado di moda
* Padu Lampe (1920–2019), musico y compositor
* Sarah-Quita Offringa (1991), windsurfer